RULLEPLAN

2025-2028



CISUS STRATEGISKE OG ORGANISATORISKE PLAN FOR CIVILSAMFUNDSPULJEN 2025-28

Indhold

[Indledning 2](#_Toc180663460)

[Aktuelle tendenser i CISUs kontekst 3](#_Toc180663461)

[Det politiske mandat og strategiske grundlag for denne rulleplan 4](#_Toc180663462)

[FORSTÆRKE 5](#_Toc180663463)

[FORVALTE 6](#_Toc180663464)

[FORBINDE 9](#_Toc180663465)

[FORMIDLE 10](#_Toc180663466)

[FORENING 11](#_Toc180663467)

[Bilag 12](#_Toc180663468)

*Foto på forsiden: Fotograf: Bjørn Johansen, ADRA: "Sådan gør alle de voksne jo" - Dreng i Malawi har lavet et statussymbol af ler*

### Indledning

Rulleplan 2025-28 omhandler CISUs arbejde i forbindelse med tilsagn fra Udenrigsministeriet (UM) til ydelser og støtteformer under Civilsamfundspuljen (CSP) herunder CCAM og Naboskabspuljen. CISU har også andre aftaler med Udenrigsministeriet, baseret på udbud, vedrørende henholdsvist OpEn- og DERF-puljerne. Desuden forvalter CISU i samarbejde med paraplyorganisationer fra 10 andre europæiske lande en EU-DEAR finansieret Connect for Global Change pulje. Da fokus er på CSP, vil de andre puljer kun blive inddraget for at illustrere synergier mellem CSP og disse puljer. Rulleplanens udformning er desuden baseret på erfaringer og læring fra CISUs arbejde i tidligere år som senest afrapporteret til UM i juni 2024.

CISUs medlemsorganisationer arbejder med høj grad af engagement i stærke partnerskaber med lokale organisationer i det globale syd og i EU naboskabsregion. Fremtidige UM-prioriteringer vil således både kunne understøtte dansk engagement i udviklingssamarbejdet såvel som gennem den høje grad af lokalt lederskab, der kendetegner CISUs bevillinger, lede til resultater i form af lokale løsninger på globale udfordringer.

Hovedbudskabet i rulleplanen er, at der er et uforløst potentiale blandt vores medlemsorganisationer og deres lokale partnere, samt at CISU har stor robusthed og agilitet til kapacitetsudvikling og forvaltning, som kan respondere på lokale behov og omsætte fremtidige UM-prioriteter samt skabe læring, dele erfaringer og inspirere UM innovativt til nye udviklingstiltag og -strategier. Dette kunne for eksempel være operationalisering af principperne i lokalledet klimatilpasning og andre temaer inden for klima, miljø og natur, demokratistyrkelse gennem civilsamfundet i det globale Syd og Øst, nødhjælp og folkeligt engagement i Danmark som globalt.

**Læsevejledning**

Rulleplanen indledes med et afsnit om kontekstuelle tendenser efterfulgt af en kort beskrivelse af CISUs 2022-25 strategi. Vi implementerer strategien igennem fire hovedindsatsområder – Forstærke, Forbinde, Forvalte og Formidle – hvilket derfor også er overskrifterne for de efterfølgende afsnit om det kommende års strategiske fokus. Til sidst redegør vi i afsnit om Foreningen for de vigtigste organisatoriske ændringer. Ovenstående er understøttet af en række bilag vedlagt rulleplanen.

God læselyst!

CISU har til udarbejdelse af Rulleplan 2025-28 fulgt *Retningslinjer for forvaltning af tilskudsmidler fra Udenrigsministeriet til Puljeordninger og Netværk* revideret i juni 2022. Det seneste budgetformat er anvendt, og der er vedlagt budget for Civilsamfundspuljen (CSP) for 2025 med overslag for 2026-2028. Denne rulleplan udgør *Det strategiske oplæg* beskrevet under punkt 4*. Årskonsultationer og rapportering* i retningslinjerne. Her skal desuden gøres opmærksom på, at CISU ikke implementerer egne understøttende aktiviteter. Retningslinjernes henvisninger hertil gælder derfor ikke CISU.

Rulleplanen indeholder flg. forkortelser:

CCAM: Climate Change Adaptation Modality

CSO: Civilsamfundsorganisation

CSP: Civilsamfundspuljen

DERF: Danish Emergency Relief Fund

FoV: Fælles om Verden

OpEn: Udenrigsministeriets Oplysnings- og Engagementspulje

PSHEA: Preventing Sexual Harassment, Exploitation and Abuse

UM: Udenrigsministeriet

### Aktuelle tendenser i CISUs kontekst

En række kontekstuelle tendenser har indflydelse på CISUs implementering af 2022-25 strategien.

**Klimaforandringer rammer udsatte grupper hårdest**

Effekterne af klimaforandringer og forværring af natur- og miljøforhold bidrager i stigende grad til ulighed, der truer lokalsamfund og underminerer indsatser for bedre adgang til rettigheder og ressourcer. Vi vil derfor have fokus på at understøtte, at klima, natur og miljø indtænkes med udgangspunkt i lokale behov i alle relevante sammenhænge i udviklingssamarbejdet. Desuden vil vi fortsat have stærkt fokus på lokalledet klimatilpasning.

**Konflikter og krig – også i EU's naboskabsregion**

Stadig flere folk rammes af krig og konflikt, livsvilkår forværres og mængden af internt fordrevne og flygtninge stiger globalt. Senest med den eskalerende situation i Mellemøsten. Krigen i Ukraine har utroligt store omkostninger og demokratiet i EU’s naboskabsregion er under pres. Vi vil derfor have særskilt fokus på EU's naboskabsregion i form af genopbygning af resiliens samt på sammenhænge mellem nødhjælp og udvikling for at hjælpe marginaliserede mennesker, hvor de er.

**Demokrati og rettigheder som truet fundament**

Rettigheder og demokrati/governance udgør fundamentet for udmøntningen af Fælles om Verden og for CISUs 2022-25 strategi. Samtidig ser vi globalt, at det civile råderum til stadighed indskrænkes og folks rettigheder knægtes. Vi vil derfor fortsat understøtte et bredt folkeligt engagement i Danmark i at fremme marginaliserede gruppers rettigheder, skabe udviklingsresultater og styrke civilsamfund.

**Lokalt lederskab og mellemfolkelige partnerskaber**

CISUs bevillinger er kendetegnede af partnerskaber mellem lokale og danske civilsamfundsorganisationer, hvor en meget stor del af både budget og beslutningskraft ligger hos de lokale partnere, som er tættest på målgrupperne. Med vores CSP reform vil vi i 2025 sætte yderligere fokus på at støtte udvikling af lokalt ledede partnerskaber.

**Samarbejde på tværs af sektorer**

CISU kan – som også fremhævet i Afrikastrategien - facilitere positive relationer mellem civilsamfund, stat, fonde og privatsektor i Danmark og via medlemsorganisationerne også i det globale Syd. Der er allerede mange eksempler på dette i CISUs bevillinger og vi vil have forøget fokus på dette.

**Global solidaritet som en folkesag**

Den store interesse i CISUs kurser og puljer viser, at der er et stort dansk folkeligt globalt engagement. CISU vil understøtte dette yderligere for at gøre global solidaritet til en folkesag i Danmark, ved at stille platforme og muligheder til rådighed fx på en række folkemøder for at nå ud til neutrale danskere.

**Uforløst potentiale i det danske civilsamfund**

CISU har de seneste fire år oplevet en stor stigning i søgning til vores puljer, og som følge heraf en meget kraftig stigning i antallet af støtteværdige afslag på grund af for få midler. Stigningen i antal støtteværdige afslag leder ikke blot til et stort uforløst potentiale, som kunne have bidraget til stærke lokalledede udviklingsprojekter med potentiale for stor impact for sårbare målgrupper. Det betyder også, at mangeårige stærke partnerskaber med stort impact for sårbare målgrupper kan ikke længere støttes og at strategiske indsatser med fx fortalervirksomhed bliver afbrudte / ikke er mulige. Det leder også til stor frustration og dobbeltarbejde hos de ansøgende organisationer i forbindelse med gentagne genansøgninger, hvilket rammer det folkelige engagement.

For at fremme lokalt lederskab og for at adressere ovenstående udfordringer vil vi i 2025 gennemføre en puljereform. Derudover vil vi arbejde for at skaffe adgang til flere ressourcer til vores brugere og deres partnere samt søge at påvirke danske prioriteringer. For at synliggøre den store relevans af vores brugeres arbejde vil vi i 2025 have fokus på at dokumentere potentiale og resultater fra CISUs puljer..

### Det politiske mandat og strategiske grundlag for denne rulleplan

Et billede, der indeholder tekst, skærmbillede, Font/skrifttype, design

Automatisk genereret beskrivelseDen udviklingspolitiske strategi ’Fælles om Verden’ (FoV) udgør sammen med Verdensmålene understøttet af finanslovstekst det politiske mandat for denne rulleplan. Derudover indgår Strategi for et styrket dansk engagement med de afrikanske lande som en del af den bredere baggrund.

CISUs 2022-25 strategi (bilag 5) er grundlag for CISUs strategiske retning. De strategiske mål er understøttet af forandringsfortælling (anneks i bilag 5) og et resultatrammeværk (bilag 6). Strategien bygger på CISUs [vision, mission og værdier](https://www.cisu.dk/om-cisu/om-cisu-civilsamfund-i-udvikling/adf%C3%A6rdskodeks-vedt%C3%A6gter-og-strategi/vision-mission-og-v%C3%A6rdier) og er grundlaget for CISUs samlede arbejde, hvoraf aktiviteter under CSP udgør en vigtig del. Det kommende år vil være det sidste år i den strategiske periode. CISU har i denne strategi vedtaget to overordnede mål, Bæredygtige livsvilkår og Mennesker samarbejder, med hvert to undermål, som vist til højre.

Fundamentet i Fælles om Verden er klart reflekteret i CISUs arbejde, da CSP er baseret på en rettighedsbaseret tilgang for at fremme demokrati/governance. Samtidig er de to søjler i FoV også reflekteret ved en høj del af klima, natur og miljø bevillinger i CSP såvel som alle i CCAM som dokumenteret i årlige RIO-rapporteringer til UM samtidig med at CISU gennem DERF har klart fokus på at funderstøtte humanitære indsatser.

Verdensmålene er ligeledes reflekteret i CISUs arbejde. Alle medlemsorganisationer såvel som alle bevillinger er registrerede i ft. de 17 verdensmål og verdensmålene indgår som del af bevillingshaveres rapporteringer til CISU.

Strategien for et styrket dansk engagement med de afrikanske lande er også reflekteret ved, at en meget høj del af CISUs CSP bevillinger (62% af bevillinger og 71% af beløb) finder sted i Afrika, samtidig med at størstedelen af bevillinger under OpEn indeholder mellemfolkelige engagement i ft. Afrika.

**Implementering af CISUs strategi; herunder nye initiativer i 2025**

CISU når sine strategiske mål igennem medlemsorganisationers og deres partneres arbejde. CISUs rolle er at understøtte dette arbejde og sikre de bedst mulige vilkår for, at forandringer kan ske og resultater blive opnået. 25, har CISU fire indsatsområder: **Forstærke, Forvalte, Forbinde og Formidle**. I lyset af CISUs strategi og aktuelle tendenser beskrevet ovenfor, vil vi nedenfor fremhæve nye initiativer på hvert af disse indsatsområder, som CISU vil have fokus på i 2025.

### FORSTÆRKE

CISU forstærker kapaciteten hos vores medlemsorganisationer og deres samarbejde med partnere igennem kurser, rådgivning, facilitering af netværk, facilitering af erfaringsudveksling og faglig formidling, blandt andet igennem udvikling af “Tool papers”. CISUs kapacitetsydelser er anvendelsesorienteret. Ydelserne er tilpasset brugerens behov og inddrager sydpartnere hvor praktisk muligt, så vi tilgodeser de forskellige kompetencer og behov der er hos vores mangfoldige medlemsskare. CISU vil i 2025 have særlig fokus på:

**Understøtte implementeringen af de nye retningslinjer for Civilsamfundspuljen**

Med de nye CSP retningslinjer er der forstærket fokus på det lokale lederskab og lokalt ledede udviklingsprocesser. De forstærkede perspektiver får betydning for de lokale partnere og for de danske medlemsorganisationer og deres rolle. CISUs medlemsorganisationer, bevillingshavere og lokale partnere skal støttes i at forstå og indtage de roller som konteksten, lokale partnere og retningslinjerne forudsætter, og det vil være et hovedfokus i vores kapacitetsudvikling i 2025.

**Partnerskab, organisationsudvikling og lokalt ledet udvikling**

På den baggrund kommer vi til at arbejde med udvikling af organisationer, partnerskaber og lokal ledelse igennem løbende videns generering, opsamling fra tematiske læringsrejser, erfaringsudveksling, kurser for medlemsorganisationer og deres partnere, og rådgivning og sparring til vores medlemsorganisationer.

**Prioritere tematisk kommunikation**

CISU har i efteråret 2024 afprøvet en tematisk fokuseret kommunikation om vores forskellige kapacitetsudviklingstiltag. Kommunikationen af et givent tema vil fremmes på tværs af vores forskellige kanaler (kurser/SoMe/Tool papers/web), for på den måde at give brugerne et bedre overblik, styrke vores faglige kommunikation og mulighederne for at deltage i aktiviteter. Vi forventer at køre 3-5 tematikker i løbet af et år, og i efteråret 2024 afprøver vi de to første temaer om Fundraising og Nye Retningslinjer for CSP.

**Forbinde kapacitetsydelser med Sydpartnere**

CISU vil fortsætte en bevidst inddragelse af sydpartnere i så mange relevante kapacitetssammenhænge som muligt. Det gælder dels i rådgivningen (online rådgivninger), og i kurser (gennem webinarer og i blended learning kurser online), hvor vi faciliterer at såvel danske som sydpartnere deltager. Det vil være et mål, at vi hvert år øger syd partneres deltagelse i såvel rådgivninger som i kurser. Dette vil blive understøttet af, at den tematiske kommunikation også målrettes sydpartnere i fremtiden.

**Videreudvikle vores kapacitetsudviklingsydelser ifm. ny CISU strategi**

Vi vil videreudvikle CISUs kapacitetsudviklingsydelser og tilbud i løbet af 2025 i et tæt samspil med den samlede CISU-strategi proces som vil blive startet i 2025. Vi vil lave en fokuseret indsats med indhentning af erfaringer fra andre likemindede aktører, og fra medlemsorganisationer, partnere og målgrupper, for at vurdere om og i så fald hvad, der er behov for at justere på i vores tilgang. Indsatsen er en naturlig forlængelse af arbejdet med reformen af civilsamfundspuljen, og overgangen til en ny strategi fra 2025 og frem. I forbindelse med indsatsen vil vi vurdere vores forskellige ydelser samt hvordan vi i højere grad kan drage nytte af de stærke og forskelligartede kompetencer og styrker på tværs af vores medlemsorganisationer.

**Initiativer i 2025 ift. kapacitetsydelser**

CISU får forsat god respons på kernen af de kapacitetsydelser, vi leverer til vores medlemmer. Vi kommer derfor også i 2025 til at fortsætte med disse ydelser, omend vi løbende justerer dem, så de tilpasses de behov vi oplever hos vores medlemsorganisationer og de trends og tendenser, som de og deres partnere skal forholde sig til. Dette omfatter bl.a.:

* Rådgivninger: Udvikling af rådgivninger med inddragelse af partnere. Øget fokus på organisationsudvikling (og ikke kun projekt/program udvikling), samt på at kommunikere bredden af muligheder for, hvad man kan søge rådgivning til. Desuden vil vi styrke vores interne kompetence ift alternative støtteformer, så det kan indgå mere aktivt i rådgivninger.
* Kurser: Vi vil sætte fokus på ’action planning’ ift udvalgte kurser (dvs. styrke ’før-under-efter’ elementer af kurser), så vores kurser bliver endnu mere anvendelsesorienterede. Der vil desuden i 2025 blive sat fagligt fokus på programtilgangen, som står centralt i de nye CSP retningslinjer, herunder at fremme brug af konkrete redskaber til at styrke local led development (fx brug af Power awarenes tool).
* Højskole: Den årlige højskoleweekend har vist sig som stærk ramme for at fremme relationer og netværk. Dette skal styrkes, blandt andet ved at stimulere at flere sydpartnere får mulighed for at deltage og medlemmernes kompetencer indrages mere. Højskoleweekenden sætter medlemmerne i fokus, kombineret med enkelte, skarpe oplæg udefra.
* Faglige netværk: I forhold til de faglige netværk (se også under afsnittet ‘Forbinde’ vil vi styrke CISUs rolle som facilitator, inddrage medlemmerne i en styrket og ledende rolle, og koble til relevante eksterne aktører og inkludere dem i netværkene.
* CISUværk: CISU har oplevet at nogle medlemsorganisationer bliver pressede af gentagne afslag i CSP og ikke i tide får justeret i set-up og fokus, så de tilpasser sig en ny virkelighed. CISU vil i 2025 yderligere sætte fokus på den sunde forening, igennem en række online og fysiske kurser, samt mulighed for sparring til organisationsudviklingsforløb. Vi vil bistå medlemsorganisationer i at træffe de beslutninger der er nødvendige, for at de også i fremtiden kan være stærke og relevante allierede i arbejdet for at skabe positive forandringer i verden.
* Faglig formidling. Vi vil sikre opdaterede tool papers for relevante temaer indenfor CSP, så den faglige formidling understøtter de nye retningslinjer.

### FORVALTE

CISUs forvaltning har en række kerneopgaver: Vejledning, kapacitetsopbygning og kommunikation på tværs af puljer, sagsbehandling af ansøgninger og bevillinger, koordinering med bevillingssystemer, planlægning og gennemførsel af tilsyn samt ansvar for accountability. CISU vil derudover i 2025 have fokus på:

**Reform af Civilsamfundspuljen**

CISU vil i 2025 arbejde intensivt med implementering af reform af CSP. Målet med reformen er dobbelt; nemlig dels i tråd med CISUs strategiske mål at fremme lokalt ledede partnerskaber, dels at forebygge det høje antal støtteværdige afslag.

Reformen sker på baggrund af, at CISU gennem de seneste år har oplevet et massivt pres på alle vores puljer og særdeles på Civilsamfundspuljen. Som konsekvens har CISU måtte lukke for modtagelse af ansøgninger tidligere på året, givet stadig flere støtteværdige afslag, og måtte afvise ansøgninger før de har været vurderet, idet der ikke ville være midler nok til at bevillige dem, selvom de skulle vise sig at være støtteværdige. Reformen blev igangsat i 2023 i dialog med CISUs bestyrelse, og i 2024 med en inkluderende proces med input fra både bestyrelse, sekretariat, bevillingssystem og naturligvis puljens brugere. CISU modtog over 30 forskellige høringssvar, der har repræsenteret mere en 50 medlemsorganisationer/bevillingshavere. Den endelige godkendelse af de nye retningslinjer sker i UM.

Helt centralt for CISU står en ansvarlig forvaltning af puljemidler, der følger forvaltningsretlige principper og forsvarlig økonomistyring, og samtidig at opfylde mandatet givet i finansloven om at støtte en bred vifte af små og store civilsamfundsorganisationer.

Reformen vil blive udrullet i 2025 og indebærer følgende tiltag:

* Sænke loftet fra 6 til 5 mio. kr. pr. organisation per år
* Sætte et loft over hvor mange ansøgninger en enkelt organisation kan sende til CSP pr. år
* Sænket loftet på beløbsgrænsen pr. støtteform – både på projekt og på program
* Konkurrenceudsættelse i alle modaliteter for at undgå at lukke for modtagelse af ansøgninger i løbet af året, som har været tilfælde for de mindste ansøgninger.
* Skærpede vurderingskrav for alle modaliteter.

Samtidig har CISU blik for at gøre ansøgningsprocessen ift. puljemidler så smidig som mulig:

* Projekterne har tre årlige ansøgningsfrister, som er tilrettelagt således, at såfremt man skulle få afslag på sin ansøgning, er der tid inden næste ansøgningsfrist til at gå i dialog med sin partner og få rådgivning hos CISU, før næste ansøgningsfrist.
* Programansøgningsprocessen er væsentlig forkortet, så den nu strækker sig over et halvt frem for et helt år. Såfremt ansøger skulle få afslag på mellem eller stort program, ligger ansøgningsfristen for små programmer således, det er muligt at søge denne støtteform. Det giver også organisationerne mulighed for i god tid inden programafslutning at planlægge en næste fase af program, hvis de skulle opnå en ny bevilling.
* CISU vil kombinere programansøgningsprocessen med at føre finansielt og organisatorisk tilsyn af ansøgerne – der alle er CISU bevillingshavere – og på denne måde følge UM’s anbefalinger om at føre flere finansielle tilsyn. Samtidig vil tilsynene ligge til grund for den endelige vurdering af programansøgningen i bevillingssystemet.

CISU vil i 2025 nøje følge, om reformens tiltag har de ønskede virkninger. Vi vil til august/september 2025 have gennemført første ansøgningsrunde for hhv. projekter, små programmer og mellem og store programmer. Her vil vi kunne få en indikation af, om nævnte tiltag, vil have ført til mindre pres på puljen. Dvs. færre ansøgninger pr. organisation og færre afslag. Eller om der skal justeres yderligere. I slutningen af 2025 vil CISU gentage analysen og justere retningslinjerne yderligere, hvis ovenstående tiltag ikke har vist sig at have den virkning, CISU ønskede med reformen.

**Naboskabspuljen**

CISU har afviklet de første ansøgningsfrister på Naboskabspuljen i løbet af 2024, og vil i slutningen af november have afgjort efterårets ansøgningsrunde. Input fra indkomne ansøgninger og observationer fra rådgivere og bevillingssystem, vil blive brugt til at videreudvikle puljen samt CISUs rådgivning og kursusudbud. Input til fortsat udvikling af puljen, vil også komme fra Advisory Board for puljen. Endvidere vil CISU koordinere med andre puljeordninger omkring støtte til indsatser til nabolandene, så vi sikrer koordinering og bred dækning af indsatstyper fra puljerne.

CISU prioriterer fortsat i 2025 at udbrede kendskabet til puljen – også hos organisationer, der måske ikke kender støttemulighederne hos CISU. CISU vil arbejde på yderligere udbredelse af puljen i miljøet med interesse og engagement i de østlige nabolande, da vi mener, at der her ligger et større potentiale i grupper og diasporamiljøer i Danmark, som har relationer og/eller arbejder med civilsamfund i de seks østlige nabolande. Kontakten og input fra netop disse grupper, vil også kunne informere CISU ift., hvordan puljen bedst kan understøtte deres arbejde.

CISU vil fortsat udvide og udvikle vores kursusudbud for bevillingshavere i nabolande. Dette indbefatter relevante oplæg om kontekst og forhold for civilsamfund samt netværksmøder. Derudover vil CISU fortsat løbende udvikle puljen, så den afspejler situationen og behov i konteksten. Senest har vi f.eks. justeret puljen, sådan at den bedre kan understøtte arbejdet med resiliens i Ukraine. CISU vil løbende holde relevante UM kontorer orienteret om arbejdet, for at delagtiggøre i behov og potentialer for naboskabspuljen.

**Klimatilpasning - CCAM**

CISU har i 2023 og 2024 afviklet ansøgningsrunder til CCAM. I 2025 vil der ikke være en ansøgningsrunde, da der ikke er flere midler til uddeling i støtteformen. Arbejdet med støtteformen vil vedrøre forvaltning af de bevilligede indsatser, kapacitetsudvikling f.eks. om participatoriske klimasårbarhedsanalyser og operationalisering af principperne i lokalledet klimatilpasning samt indsamling af resultater og erfaringer. CISU planlægger flere rejser til CCAM-indsatser – både tilsynsrejser med fokus på effektiv forvaltning af tilskudsmidlerne men også en temarejse med særligt fokus på lokalledet klimatilpasning og kommunikation af, hvad CCAM som støtteform har skabt af resultater med og for målgrupperne. Endvidere vil CISU i 2025 samarbejde med vidensinstitutioner og deltage i relevante netværksaktiviteter både i Danmark og i udlandet, for til stadighed at holde vores kapacitetsudvikling ajour med nyeste tendenser og forskning og dele erfaringer om finansiering af lokalledet klimatilpasning med andre aktører.

**Opfølgning på C-sager**

CISU vil fortsat i 2025 have et stærkt fokus på c-sager. Alle indkomne c-sager forankres hos en person i CISUs puljeforvaltning, som jævnligt følger op på sagerne i samarbejde med CISUs controller. Begge personer informerer løbende CISUs puljeleder og sekretariatsleder om sagers status. Den videre sagsbehandling koordineres med UM, og der følges op iht. fastsatte deadlines – og på de halvårlige statusmøder. CISU prioriterer desuden forebyggelse af c-sager gennem planlagte accountability kurser samt kapacitets-opbyggende materiale på hjemmesiden. Dette er uddybet under ’Forening’ afsnittet om klausuler.

**Systemoptimering og transparens**

CISUs sagsbehandlingssystem ’Vores CISU’ er yderst velfungerende, hvilket også fremgår af referatet fra UM’s tilsyn hos CISU i januar 2024. Det er både automatiseret og har indbyggede funktioner, der reducerer risikoen for fejl og misbrug, og alle både c-sager og tilsyn m.v. er registreret i systemet. Systemet er transparent, da bevillingshavere kan se de alle relevante informationer (som deadlines m.v.) i systemet.

CISU vil fortsat tilpasse Vores CISU, og dets integrationer med både CISUs hjemmeside, cisu.dk, og CISUs økonomistyringssystem, BusinessCentral. Desuden vil CISU opdatere Vores CISU primo 2025 med funktioner, der understøtter Civilsamfundspuljen nye støtteformer iht. puljereformen. CISU fortsætte med systematisk at følge op på bevillingshavernes deadlines hos CISU. Det vil bl.a. ske via månedlige overblikslister til faggrupperne. CISUs forvaltning har forskellige greb, der sættes i værk når bevillingshavere overskrider deadlines. For eksempel udbetales i udgangspunktet ikke midler til en organisation, hvis deadline for indsendelse af foreningens årsregnskab er overskredet.

### FORBINDE

CISU forbinder medlemsorganisationer med tendenser og erfaringer fra internationale kontekster og sætter rammen for at medlemsorganisationer har gode muligheder for at lære med hinanden, fra andre og dele erfaringer på tværs af deres forskellige indsatser og fokus. Med et styrket fokus på lokalt lederskab, vil CISU forsat orientere sig mod aktører, som giver inspiration og indsigt til CISUs medlemsorganisationer så de forbliver relevante og meningsgivende udviklingspartnere til civilsamfund globalt. I 2025 vil CISU have særligt fokus på:

**Tydeliggøre civilsamfundsorganisationers rolle og værdi**

CISU tror på at varige forbedringer i menneskers liv sker i et samspil mellem forskellige aktører. De primære aktører er altid de mennesker, det drejer sig om, og de organisationer, der repræsenterer dem. Aktører støttet gennem CISU lykkes med at sikre en repræsentation af især de mest sårbare grupper i samfundet, og de formår ofte at skabe relationer til lokale myndigheder og derigennem sikre de mest sårbares rettigheder. Heri ligger styrken af et stærkt civilsamfund, som komplementerer myndigheder såvel som virksomheder. CISU vil aktivt arbejde for at de aktører vi støtter, bliver tydelige på den rolle og værdi, som de skaber i samfund verden over. Konkret vil CISU sammen med de øvrige puljeorganisationer foretage et puljereview for at skabe læring på tværs af puljerne omkring lokalt lederskab, og vi vil gå aktivt ind og medvirke til at vores medlemsorganisationer tager gode snakke med deres partnere om deres roller og relationer fremover.

**Samarbejde med forsknings- og vidensinstitutioner**

Kvaliteten og resultatskabelsen i de mange indsatser som CISUs medlemsorganisationer implementerer bliver løbende verificeret og analyseret igennem interne rapporter, tilsynsbesøg, og reviews og evalueringer. Igennem et samarbejde et internationalt research-team, ledt af Radboud Universitet, har CISU i 2024 fået anerkendelse for at tilgangen med at styrke både den danske aktør (via CISU), såvel som deres partnere i kraft af bevillingerne, er med til at skabe varige strukturelle forandringer for mennesker i det globale syd. Vi ønsker at blive bedre til at anvende forskning og vidensproduktion til at styrke det fundament vi arbejder ud fra. CISU søger derfor at indgå i samarbejder med danske og internationale universiteter og institutioner og bruge erfaringer herfra til yderligere at lære, justere og skabe relevante og vedblivende resultater. Konkret fortsætter samarbejdet med både Radboud og danske universiteter, såvel som med International Institute for Environment and Development (IIED) på klima-området for at sikre at vi kan medvirke til nyudvikling gennem vores medlemsorganisationers klimatilpasning.

**Gensidig læring og erfaringsudveksling gennem europæisk og internationalt samarbejde**

CISU vedbliver at engagere sig i relevante europæiske og internationale samarbejder. Det fortsatte fokus på at udvikle tilgange til lokalt lederskab sker fx i samarbejde med the RINGO Project (Re-Imagining INGOS), som vores mangeårige samarbejdspartner WACSI (West Africa Civil Society Institute) er koordinator for. Det sker også i kraft af samarbejde med IIED (International Institute for Environment and Development) og CISUs deltagelse i forskellige Communities of Practices, fx omkring Locally Led Adaptation koordineret af World Resources Institute. CISU fortsætter sit aktive medlemskab af CIVICUS og AGNA (Affinity Group for National Associations) og European Network for Citizens Initiatives in Global Solidarity (CIGS), hvorigennem der udvikles både nye tilgange til støtteformer og vidensproduktion. CISU er udpeget til EU DEARs Multistakeholder Group, og aktive i en lang række arbejdsgrupper under Globalt Fokus. Vores arbejde i disse netværk understøtter, hvordan CISU kan sikre inddragelse af relevante trends og tendenser over for vores medlemsorganisationer og deres samarbejdsflader, såvel som CISU kan udøve en vis indflydelse gennem disse netværk til nyudvikling omkring tilgange til udviklingssamarbejdet generelt.

### FORMIDLE

CISU har et strategiske mål om at understøtte bredt folkeligt engagement som et nødvendigt udgangspunkt for at kunne handle i solidaritet med mennesker i det globale syd. Vi vil i 2025 have fokus på:

**Oplysning- og Engagementspuljer**

CISU har p.t. tre puljer til understøttelse af oplysning og engagement; nemlig hhv. OpEn, Oplysningspuljen samt den helt nye EU DEAR finansierede Connect for Global Change pulje, som CISU er involveret i sammen med 10 andre europæiske paraplyorganisationer. Der er et meget stort pres på disse puljer, og i OpEn har CISU været nødsaget til at give langt flere støtteværdige afslag grundet for få midler end bevillinger.  De bevillinger der er blevet givet vidner om det bredde danske engagement og har samtidig tre temaer der ofte går igen: nemlig Afrika, klima og unge.

OpEn har skabt nye samarbejder på tværs mellem aktører fra forskellige sektorer, herunder mange kulturinstitutioner. Dette bidrager til, at projekterne på nye måder når ud til danskere, som ikke allerede er engagerede i globale dagsordener.

CISU vil i 2025 have øget fokus på at forbinde erfaringer fra praksis med ny viden for at understøtte det brede, folkelige danske engagement i globale emner.  Samtidig vil vi for at fremme partner involvering arbejde videre med mulighederne for at støtte inddragelse af stemmer fra det globale syd i danske oplysnings- og engagementsaktiviteter.

CISU vil i 2025 også prioritere at uddrage viden og omsætte læring fra disse puljer.  Dette indebærer fx, at vi i ft. OpEn vil lave en erfaringsopsamling samt udvikle nye værktøjer til kapacitetsudvikling af danske CSO’er.  CISU vil have et særligt fokus på på tværs af vores puljer på involvering af stemmer fra det globale syd i oplysning og engagement. CISU vil således undersøge, hvordan vi kan komme tættere på fælles globale fortællinger, som i højere grad tager udgangspunkt i dem, som historierne handler om. I den sammenhæng er det vigtigt at der dels åbnes op for muligheder for partnerskaber med sydpartnere, samt at der arbejdes på at løse visum problemer i fb. med besøg fra det globale syd.  Sidstnævnte har i lang tid haft CISUs fokus og vi vil intensivere dette i 2025.

Igennem den nye EU pulje vil organisationer, der arbejder med oplysning og engagement få mulighed for at blive forbundet med andre europæiske civilsamfundsaktører. CISU er endvidere repræsenteret i EU DEAR Multistakeholder Group.

**CISUs egen formidling**

CISU formidler gennem en række kanaler som fx nyhedsbreve med over 2.500 modtagere, sin hjemmeside samt SoMe platforme globale emner til sine medlemsorganisationer, beslutningstagere og den bredere offentlighed.  Vi har i vores kommunikation et klart princip om at fremme etisk afbalanceret kommunikation, hvor vi søger at sikre at det globale syd agerer som aktører og ikke som objekter.  Dette er også reflekteret i kurser og rådgivninger i fb. med Oplysningspuljen samt i programunderstøttende aktiviteter under OpEn.

**Årsrapport 2025**

CISU vil i 2025 lave et nyt format for vores årsrapport. Formålet er at skabe en rapport, som lever op til de krav der er til rapporteringen til Udenrigsministeriet, og samtidigt formidle resultaterne på en måde, så de bliver mere læsevenlige og spændende at dykke ned i. Vi ønsker med en revideret årsrapport skal kunne bruges mere til kommunikation ved at være et mere “samlende” dokument, der viser et tilbageblik på, hvad vi har opnået i det sidste år, med eksempler fra en række af de indsatser der har været forvaltet af CISU.

### FORENING

Foreningen CISU danner grundlaget for vores arbejde vi vil som forening i 2025 have fokus på en række organisatoriske ændringer og tiltag:

**Forberedelse af ny CISU strategi**

CISUs nuværende strategi gælder for perioden 2022-25, hvilket betyder at vi i 2025 vil starte arbejdet med at udvikle en ny strategi, der skal diskuteres og godkendes af generalforsamlingen i 2026. Vi har som del af årets strategiske tema 2024-25 (se bilag 3) fokus på at udvikle en kernefortælling med det formål at have et klarerere CISU narrativ som grundlag for i 2025 at påbegynde arbejdet med at udvikle en ny strategi. Dette arbejde vil som ved tidligere strategier ske i tæt dialog med vores medlemsorganisationer og blive mere detaljeret planlagt i 2025.

**CISUs ledelse og organisering**

CISUs ledelse har i lyset af kompleksitet i sine ydelser siden december 2023 bestået af tre personer. Den nye ledelsesorganisering skal fremover sikre udvikling og gennemførelse af bedre ydelser ved at indgå som sparringspartnere for interne processer samt overblik til at indgå i dialog med eksterne interessenter, herunder UM m.fl.

For at styrke implementeringen af CISUs 2022-25 strategi er sekretariatet organiseret i en gruppestruktur, der reflekterer strategiens fire hovedindsatsområder. Gruppernes arbejde er blevet styrket ved, at de arbejder på baggrund af ToR med semesterspecifikke outputs samt med klar reference til ledelsesrepræsentant, og til bestyrelsesundergrupper for at understøtte dialogen med det demokratisk valgte niveau.

CISU har klar funktionsadskillelse, som f.eks. er udmøntet i opdaterede attestations-, udbuds- og godkendelses-procedurer, adskillelse mellem rådgivning og forvaltning i sekretariatet ift. uafhængige bevillingssystemer etc. Endvidere har CISU udarbejdet detaljeret Adfærdskodeks samt udviklet anti-korruptions politikker og praksis, der af UM 2024 tilsyn blev fundet til at være best-practice, som baggrund for løbende opfølgning på c-sager med UM.

**UM klausuler ang. PSHEA, anti-korruption, anti-børnearbejde og anti-terror**

CISU har tidligere integreret UM’s fire klausuler om de ovennævnte emner i bevillingskontrakterne. CISU vil i 2025 på baggrund af aftale fra januar 2023 mellem HCE og de fire puljeordninger videreudvikle sin accountability indsats baseret på to tilgange. Forvaltningsmæssigt vil vi forstærke kommunikationen om de forskellige accountability krav og anbefalinger på vores hjemmeside, samt følge op på disse krav i tilsyns- og kapacitetsarbejde. Kapacitetsmæssigt vil CISU fortsætte udvikling og afholdelse af accountability kurser for bevillingshavere, desuden sørger vi for at gøre online kursusmaterialer på engelsk om alle accountability emnerne tilgængelige på vores hjemmeside, som kan bruges til at kapacitetsopbygge partnere og målgrupper i partnerlandene. Målet er at gøre alle relevante bevillingshavere og medlemmer i stand til at få implementeret kravene via vejledning, sparring, materialer og kapacitetsudvikling indenfor områderne, herunder også via CISUs hjemmeside, inkl. links til eksterne materialer, gode eksempler m.v.

**Kvalitetssikring**

CISUs 2022-25 Resultatrammeværk bruges til at monitorere, dokumentere og lære fra implementeringen af CISUs strategi 2022-25 og som grundlag for rapportering til UM. Rammeværket dækker hele CISU – og dermed også andre puljer som DERF og OpEn. Alle bevillinger kategoriseres ift. de 17 SDG mål, så vi kan rapportere ift. disse i vores årlige rapportering til UM. Mindst en gang årligt monitorerer bestyrelsen CISUs ydelser.

’Vores CISU’ samt PowerBI rapporter med al dato fra Vores CISU og CISUs økonomistyringssystem Business Central giver os fremadrettet endnu bedre muligheder for at udtrække data til analyser, så vi kan monitorere tættere og bedre. Derudover har vi løbende tilfredshedsundersøgelser af både kurser og rådgivninger. CISU har i foråret 2024 gennemført en medlemsundersøgelse, der viser høj tilfredshed med CISUs ydelser og som vil brugt til fortsat udvikling af ydelser. I 2025 vil CISU have fokus på at videreudvikle sin rapportering.

### Bilag

1. Beskrivelse af CISUs organisation og virke
2. CISUs adfærdskodeks
3. Årets fokus for CISU 2024-25
4. CISU Status og Perspektiver 2023-24
5. CISUs Strategi 2022-2025
6. CISUs resultatrammeværk 2022-2025
7. Budget CSP Revideret 2023 samt overslag for 2025-28 Bilag 2.1 og 2.1.b. på 31.10.24 bestyrelsesmøde
8. CSP Tilsagnsbudget for 2024 + overslag for tilsagnshåndtering for 2025-2028 Bilag 3.1. og 3.1.a. på 31.10.24 bestyrelsesmøde
9. Management respons på 2020 review af CISU
10. Management respons på 11. januar 2024 tilsyn